
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/278 


R A P O R T

asupra propunerii legislative pentru modificarea și completarea Legii nr.292/2011 privind asistența socială, 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 365 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea și completarea Legii nr.292/2011 privind asistența socială.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.293/09.04.2012)
· avizul negativ al Consiliului Economic şi Social (nr.724/22.03.2012).
Propunerea legislativă are ca obiect de reglementare completarea  art.87 din Legea asistenţei sociale nr.292/2011 în sensul asigurării accesului la un tratament medical adecvat şi a unor programe de asistenţă socială specifice pentru copiii bolnavi de diabet, cu vârsta cuprinsă între 0 şi 14 ani, care să fie încadraţi în gradul de handicap grav în baza recomandării medicale.
Comisia propune Plenului Camerei Deputaţilor respingerea propunerii legislative întrucât Legea asistenţei sociale reglementează cadrul general de organizare, funcţionare şi finanţare a sistemului naţional de asistenţă socială în România şi nu cuprinde prevederi referitoare la încadrarea în grade de handicap.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly

Şef serviciu, 

Elena MESAROŞ









Întocmit,

Consilier parlamentar Sorina SZABO

